L-awtoritajiet Iżraeljani kkonfermaw li l-pulizija qed tinterroga numru ta’ suspettati wara l-qtil taż-żagħżugħ Palestinjan Mohammad Abu Khdair, li l-mewt tiegħu wasslet għall-protesti vjolenti. Khdair inħataf fil-lvant ta’ Ġerusalemm u l-katavru tiegħu nstab maħruq nhar l-Erbgħa li għadd. L-ewwel eżamijiet forensiċi urew li huwa ingħata n-nar meta kien għadu ħaj. Il-mewt taż-żagħżugħ Palestinjan wasslet wara li ftit jiem qabel instabu l-kadavri ta’ tliet ġuvintur Iżraeljani, li nħatfu waqt li kienu qrib Hebron u nstabu wkoll maqtula.